Az esős európai nagydíjon Albers helyére Markus Winkelhock érkezett egy verseny erejéig, aki az első néhány körben vezette a versenyt a többi csapat rossz gumiválasztása miatt. Ő volt az egyetlen, akinek autóján esőgumik voltak, amikor a start után megérkezett az égi áldás. Miután mindenki a bokszba hajtott, Winkelhock az élen találta magát. Az egyre romló viszonyok miatt a versenyt megszakították, így előnye azonnal semmivé foszlott. Az új startnál még ő állhatott a mezőny élére, a „nagymenők” azonban hamar levadászták, sőt 15 kör megtétele után a versenyt is feladta a hidraulika meghibásodása miatt. Ezzel F1-es pályafutása is véget ért, a következő futamon ugyanis már a tehetősebb szponzorokkal rendelkező Jamamoto Szakon vezette a narancssárga autót.